ddrg/super_eurlex huggingface dataset:
3.1

Rozhodnutie navrhnuté na základe článku 95 Zmluvy o ES by zabezpečilo právny rámec výberu a povolenia mobilných satelitných komunikačných služieb. Takýto výber by sa mal uskutočňovať v súlade so všeobecnými cieľmi a podľa konkurenčného postupu výberu opísaného v návrhu. Zaoberala by sa ním Komisia za pomoci Komunikačného výboru. Povolenia (práva na využívanie rádiového frekvenčného spektra) by sa vybraným prevádzkovateľom udeľovali na vnútroštátnej úrovni na základe minimálneho súboru harmonizovaných podmienok stanovených v návrhu.
3.2.3

V informačnej správe k návrhu smernice sa nehovorí o dosahu, ktorý by malo zvýšenie nákladov na pohonné hmoty na verejné alebo súkromné podniky prepravujúce osoby alebo na cestovný ruch vôbec. Ekonometrické štúdie citované v sprievodnom dokumente (SEK(2007) 170/2, str. 24 a 26) naznačujú, že v súkromnej doprave by došlo k nevýraznému poklesu (menej ako 1 % za 23 rokov) so zodpovedajúcim znížením znečistenia životného prostredia, kým v komerčnej doprave by sa nárast nákladov na pohonné hmoty z kvantitatívneho hľadiska nepocítil. Komisia vykonala fundované ekonometrické štúdie, podľa ktorých nárast nákladov na pohonné hmoty dosiahne 0,10 % až 1 %, čo predstavuje nárast, ktorý pohltí inflácia. Je to upokojujúca predstava, ktorá však nezohľadňuje rozdiel medzi reálnou mierou inflácie a pociťovanou mierou inflácie. Okrem toho existuje „pákový“ efekt, ktorý trh dôverne pozná. Tento efekt spôsobuje, že aj minimálne zvýšenie nákladov sa prejavuje neprimeraným nárastom cien. Ceny paliva sú základom cenovej pyramídy. Zvýšenie daní z oleja ovplyvní ceny všetkých druhov tovaru a služieb, čo bude mať za následok vyššiu mieru inflácie v Spoločenstve, ako aj zníženie mobility, stratu pracovných miest a zníženie obratu
5.7

Aby sa nezmarili úspechy dosiahnuté v boji proti znečisťovaniu životného prostredia, má zásadný význam vyrábať biopalivá z miestne vyrábaných poľnohospodárskych produktov, ktoré sa nesmú prevážať na veľké vzdialenosti z krajiny do krajiny, čo by bolo spojené so zodpovedajúcou spotrebou fosílnych palív. Získavanie energie z poľnohospodárskych odpadov je problematické, pretože odpad vzniká na miestach, ktoré sú veľmi ďaleko od seba vzdialené, čo prináša nevyhnutnosť nákladovo náročnej dopravy do spracovateľských závodov, a pretože majú vysoký obsah vody, ktorý vyvoláva potrebu spracovávať veľké objemy. Z týchto dôvodov by sa tento druh biomasy mal prednostne spracovávať lokálne.
4.6

Argumentácia, že podnik, ktorý pôsobí vo viacerých krajinách, by mal mať rovnaké podmienky ako podnik s aktivitami len v jednej krajine, sa vzťahuje len na polovicu problému. Komisia by chcela rovnaké podmienky pre podniky pôsobiace cezhranične. Keďže jednotlivé členské štáty majú rôzne predpisy pre vyrovnanie strát, vznikajú nové rozdiely medzi podnikmi. Keď podnik pochádza z krajiny, v ktorej sa pripúšťa cezhraničné vyrovnávanie strát a keď podnik smie tieto predpisy uplatňovať v krajine, v ktorej nie je umožnené vyrovnanie strát medzi materskou a dcérskou spoločnosťou, vzniká rozdiel medzi domácimi a zahraničnými podnikmi. Pokiaľ budú existovať rozličné ustanovenia, nie sú vytvorené rovnaké podmienky pre všetky tri druhy podnikov – vzniká skôr prenos rovnakého zaobchádzania. Namiesto rovnakých podmienok v právnych predpisoch, ktoré predtým platili pre všetky podniky pôsobiace v určitej krajine, sa vytvárajú rovnaké podmienky pre všetky podniky pochádzajúce z jednej krajiny – nezávisle od toho, kde vykonávajú činnosť. Inými slovami: ustanovenia o prenose strát sa prenášajú z jednej krajiny do druhej, a to prostredníctvom dcérskych spoločností alebo pobočiek v tejto krajine. To nemožno akceptovať. Inak povedané: v analýze Komisie sa nezohľadňujú možné dôsledky pre podniky, ktoré nepôsobia cezhranične.
—

predchádzanie nehodám na mori by sa nemalo opierať o ľudský faktor tým spôsobom, že by bola námorníkom pridelená neúmerne veľká zodpovednosť. Malo by byť založené na integrovanom systéme, ktorý by prostredníctvom moderných elektronických bezpečnostných zariadení obmedzoval riziko ľudských chýb (kapitána alebo posádky). Súčasťou predchádzania nehodám by malo byť zlepšovanie dizajnu a vybavenia na lodi. Právne systémy námorníctva by mali spravodlivo a jednoznačne rozdeliť zodpovednosť medzi námorníkov, pobrežnú stráž, vlastníkov lodí, lodné registre a námorné orgány.
4.13

Sociálne opatrenia. Výbor veľmi citlivo reaguje na problematiku nedostatku energie („energetickej chudoby“), ktorá by znamenala vylúčenie z dodávok v prípade neplatby. Vo svojom nedávnom stanovisku (19) EHSV uviedol:„Európska energetická politika musí byť trvalo udržateľná pre všetky vrstvy spoločnosti bez toho, aby spôsobovala rozdiely v zaobchádzaní, pokiaľ ide o dostupnosť služieb poskytovaných podnikmi dodávajúcimi energiu“. EHSV nie je za dodávky energie zdarma, pretože nevedú k správnym návykom v oblasti úspor energie, ale nazdáva sa, že by sa mala týmto problémom zaoberať všeobecná daňová politika. Zmluva o verejnej službe by mala rátať s poskytnutím istého objemu elektrickej energie a zemného plynu za obstarávaciu cenu s cieľom uspokojiť požiadavky najzraniteľnejších občanov, ktorým sa energia poskytne v dostatočnom množstve za im dostupné ceny. Zásada zodpovednosti by mala byť stále zachovaná. V každom prípade by malo byť vymedzenie pojmu zraniteľných zákazníkov a stanovenie opatrení, ktoré sa majú prijať v ich prospech, jednotné v celej Únii, aby sa predišlo akejkoľvek diskriminácii ako aj narušeniu hospodárskej súťaže.
3.11

Takisto treba stále viac brať do úvahy štrukturálny rozmer produkcie a reprodukcie sociálneho a vzťahového kapitálu, ktorý sa stále viac a viac uznáva ako zakladajúci prvok blahobytu každého občana a celej spoločnosti. Čas venovaný deťom a rodine sa samozrejme musí ubrať od profesionálnej kariéry, ale mala by sa uznať a zhodnotiť aj investícia do starostlivosti a vzdelávania ľudí a treba zvážiť možnosť doplniť k už existujúcim opatreniam (sociálne dávky, daňové odpisy, rodičovská dovolenka, atď.) nejakú formu uznania – prostredníctvom práv v oblasti dôchodku – času venovaného starostlivosti o závislé osoby žijúce v rodine (14) spôsobom, ktorý zabráni tomu, aby solidarita medzi generáciami vytvorila dlh pre budúcnosť (čo sa prejaví prostredníctvom nedostatočných dôchodkov a zvýšeným rizikom chudoby), ktorý by zaťažil hlavne ženy.
1.4

Ako správne konštatovala Komisia, trhovo orientované nástroje sú dobrou možnosťou na dosiahnutie nákladovo efektívnych riešení pri ochrane životného prostredia, no nie sú všeliekom. Z toho vyplýva, že predmetom politickej diskusie a zelenej knihy by malo byť skoordinovanie a vzájomné vzťahy medzi príkazmi, zákazmi, správnym právom a trhovo orientovanými nástrojmi (ako sú dane, poplatky, cielené subvencie a obchodovateľné povolenia. No v tomto prípade zelená kniha Komisie ponúka príliš málo orientácie, nad čím EHSV vyjadruje poľutovanie.
4.3.2

EHSV sa vyslovuje za to, aby sa postupy výroby vína, ktoré dodržiavajú normy Medzinárodnej organizácie pre vinič a víno (OIV) dôslednejšie zapracovávali do strategického smerovania dvojstranných a medzinárodných obchodných zmlúv. Schválenie akýchkoľvek postupov pri dovozových vínach, ktoré sú niekde vo svete akceptované, odporuje intenzívnejšiemu dodržiavaniu noriem OIV pri európskych vínach a spôsobilo by ďalšie narušenie hospodárskej súťaže. Rovnako je EHSV proti návrhu, aby boli pri vývoze vína prípustné enologické postupy, ktoré sú pri uvádzaní na vnútorný trh zakázané.
4.8.1

EHSV sa domnieva, že fórum vyhradené na stretnutia medzi metropolitnými oblasťami a Komisiou by mohlo propagovať polycentrizmus a umožniť lepšie spoznať jednotlivé oblasti. Bolo by dobré vytvoriť pracovnú skupinu, ktorá by tieto oblasti identifikovala a slúžila by tiež na šírenie osvedčených postupov (49).
1.3

Podľa názoru EHSV by pri vytváraní európskych a národných stratégií na prispôsobovanie sa mali byť zohľadnené tieto hlavné body: — stratégie by sa mali zaoberať plánovaním vo všetkých oblastiach vymenovaných v zelenej knihe vrátane ochrany pobrežných oblastí, povodní a sucha, vodných zdrojov, požiarov, zdravia občanov, poľnohospodárstva, biodiverzity, využitia pôdy a plánovania infraštruktúry, budov a výstavby a pod., — v budúcich programoch by mal byť z európskeho rozpočtu vyčlenený oveľa väčší podiel na potrebu prispôsobovania sa, ktorá by mala byť začlenená ako jedno z kritérií hodnotenia programov a projektov, — Európa a jej členské štáty by mali vyčleniť podstatné a dodatočné zdroje na podporu prispôsobovania sa v rozvojových krajinách, — stratégie na zmierňovanie vplyvu a na prispôsobovanie sa musia byť zosúladené a navzájom sa dopĺňať, predpovedanie rizík a ich zvládanie by malo byť nevyhnutným nástrojom pre stanovovanie priorít, — európsky výskum vplyvov zmeny klímy a prispôsobovania sa im by mal byť výrazne rozšírený, — európska občianska spoločnosť, vrátane spotrebiteľov a širokej verejnosti, by mala byť v širšej miere zapojená do informovania verejnosti s cieľom dosiahnuť pochopenie problematiky zmeny klímy a zmenu správania, ktorá bude potrebná na dosiahnutie ďalšieho obmedzenia zmien klímy a na prispôsobovanie sa zmenám, ktoré už sú neodvratné, — mal by byť zriadený nezávislý orgán, ktorý by monitoroval pokrok dosiahnutý pri prispôsobovaní sa klimatickým zmenám a zavádzanie opatrení na zmiernenie ich vplyvu v Európe, ako aj naďalej vyvíjal tlak, aby sa realizovali potrebné opatrenia a záväzky.
2.3

Na rozdiel od tradičnej stratégie, pri ktorej sa verejné financie prideľujú na konkrétne projekty, STI sa zameriavajú na rozsiahle výskumné programy, ktoré majú spoločné strategické ciele. Vďaka tomuto novému prístupu by sa mala vytvoriť kritická masa v európskom výskume a inováciách, posilniť vedecká obec v hlavných strategických oblastiach a zosúladiť financovanie projektov, aby sa výsledky výskumu mohli rýchlejšie využiť. STI sa sústreďujú na rozhodujúce oblasti, kde súčasné nástroje nemajú požadovaný rozsah a nepracujú dostatočne rýchlo na to, aby Európa dokázala udržať vedúce postavenie v celosvetovom meradle. Ide o oblasti, kde by mohlo financovanie na národnej a európskej úrovni spolu so súkromnými financiami znamenať pre výskum značný prínos, najmä ak sa budú podporovať väčšie výdavky súkromnej sféry na výskum a vývoj.
1.4

Osobitne by Európska komisia mala vysvetliť, ako chce dosiahnuť pôvodný cieľ 10 % využívania biopalív do roku 2020 berúc do úvahy podmienky Rady, ktoré sa viažu na dosiahnutie tohto cieľa. Preto by mala byť pripravená zmeniť prístup, pokiaľ sa ukáže, že nie je v oblasti znižovania emisií skleníkových plynov taký efektívny, ako to Komisia očakávala, alebo pokiaľ sa ukáže, že má nežiaduce vplyvy na štruktúru svetového poľnohospodárstva alebo na biodiverzitu.
2.11

Bez ohľadu na to, do akej miery budú platby v sektore bavlny oddelené, spôsobí to v tomto odvetví výraznú premenu. Sektor odzrňovania bavlny bude musieť prejsť zásadnými zmenami, aby sa mohol prispôsobiť novej situácii a Komisia mu bude musieť poskytnúť finančnú pomoc, aby sa mohol reštrukturalizovať a udržať zamestnanosť v pestovateľských oblastiach. V tejto súvislosti je potrebné poskytnúť špecifickú finančnú pomoc odzrňovacím podnikom na pokrytie ich výdavkov v súvislosti so zastavením činnosti a zameraním sa na nové hospodárske činnosti, ktoré by umožnili zachovanie zamestnanosti. Inšpiráciu možno čerpať z konverzných opatrení využitých v najnovšej reforme SOT s cukrom.
2.5

V roku 2004 bol prijatím nariadenia (ES) č. 883/2004 o koordinácii systémov sociálneho zabezpečenia stanovený ako dátum na zrušenie nariadenia (EHS) č. 1408/71 deň prijatia a zverejnenia vykonávacieho nariadenia prvého uvedeného nariadenia. Ak by nebol býval prijatý návrh nariadenia, na ktorý sa vzťahuje toto stanovisko, na štátnych príslušníkov tretích krajín s riadnym pobytom na území EÚ by sa naďalej uplatňovalo nariadenie (EHS) č. 1408/71, nemohli by čerpať výhody plynúce zo zjednodušenia a zlepšení obsiahnutých v nariadení (ES) č. 883/2004 a vznikla by paradoxná situácia, v ktorej by existovali dve nariadenia o sociálnom zabezpečení, pričom jedno z nich by sa vzťahovalo len na štátnych príslušníkov tretích krajín.
1.8

ESHV zastáva názor, že by bolo užitočné zahájiť informačnú kampaň o nových možnostiach na získanie finančnej podpory, vzhľadom k tomu, že doteraz ponúkali programy iba obmedzené možnosti na pestovanie športu. EHSV odporúča, aby aktivity zamerané na osvetu tvorili súčasť komplexnej, integrovanej stratégie. Osvetové opatrenia by sa nemali zameriavať iba na mladých ľudí, ale mali by informovať o tom, že šport je prospešný pre všetky vekové skupiny, vrátane osôb so zdravotným postihnutím. Poukazuje však na to, že miestne a regionálne orgány sa prikláňajú skôr k budovaniu veľkých športových arén namiesto toho, aby sa snažili o vybudovanie športových ihrísk a iných zariadení na športovú činnosť obyvateľov. Z prostriedkov štrukturálnych fondov by sa preto malo podporovať vytvorenie práve takýchto zariadení.
3.3.5

V oblasti poisťovníctva sa dopyt v maloobchodnom segmente ešte výraznejšie než v sektore bankovníctva zameriava na vnútroštátny trh a miera spokojnosti zákazníkov je taká (83 %), že nič nenaznačuje tomu, že by sa mal dopyt štrukturálne zmeniť. Na druhej strane sa vynorili znepokojenia v súvislosti so skutočnosťou, že sa chýli ku koncu platnosť niektorých dôležitých opatrení pre poisťovacie spoločnosti, predovšetkým v oblasti zaisťovania, ako napr. nariadenie Komisie (ES) č. 358/2003, ako aj kvôli tomu, že Komisia nehodlá obnoviť nariadenie o skupinových výnimkách v roku 2010. Neobnovenie platnosti tohto nariadenia by znamenalo koniec právnej jednoznačnosti, ktorú zaručuje. Poisťovatelia by potom z opatrnosti mohli prestať s kladnou spoluprácou, ktorú v súčasnosti zaručuje toto nariadenie, čím by spotrebitelia i poisťovatelia prišli o značné výhody, ktoré táto spolupráca prináša, napr. pokiaľ ide o mobilitu spotrebiteľov, porovnateľnosť produktov, poistiteľnosť, otváranie trhov malým a stredným podnikom a novým hospodárskym subjektom.
2.4

Zámerom rozhodnutia je: — vytvoriť regulačný výbor pod názvom Výbor pre rádiové frekvenčné spektrum (RSC – Radio Spectrum Committee), ktorý bude reagovať na technologický a právny vývoj v oblasti rádiokomunikácie a umožňovať konzultáciu všetkých relevantných užívateľov rádiového frekvenčného spektra. Výbor bude radiť Komisii pri udeľovaní mandátov Európskej konferencii poštových a komunikačných správ (CEPT – European Conference of Postal and Telecommunications Administrations) a vydá regulačné stanovisko k technickým vykonávacím opatreniam zameraným na harmonizáciu podmienok a vykonávanie politík Spoločenstva; — podľa potreby vytvoriť právny rámec na harmonizáciu spektra; — zaistiť koordinované a včasné poskytovanie informácií o využívaní rádiového spektra a jeho dostupnosti v rámci Európskeho spoločenstva; — zabezpečiť, aby na medzinárodných rokovaniach o spektre Spoločenstvo a Európa prijali náležité stanoviská v otázkach patriacich do oblasti politiky Spoločenstva (6).
4.9

Výbor súhlasí s tým, aby sa podnik skutočne a stabilne usídlil na území členského štátu, ktorý mu vydá povolenie, ako to vyžaduje článok 5 písm. a). Tento článok stanovuje, že podnik by mal mať sídlo nachádzajúce sa v tomto členskom štáte, s priestormi, kde sa uchovávajú doklady o podnikateľskej činnosti. Upozorňuje však na požiadavku disponovať prevádzkovým strediskom, nachádzajúcim sa v tomto členskom štáte, s dostatočným počtom parkovacích miest na zaparkovanie vozidiel. Táto požiadavka je obzvlášť nákladná pre malé a stredné podniky. Problém s parkovaním by mohol vyriešiť zásah zo strany miestnych orgánov, ktoré by poskytli dostatočný počet parkovacích miest a/alebo spoločné parkovacie priestory, ktoré by vytvorili tieto podniky na základe vzájomnej spolupráce.
6.8

EHSV víta návrh Komisie každé tri roky vypracovať správu EÚ o mládeži. Táto správa by mala byť v súlade s prierezovou stratégiou a jej cieľmi a mali by sa v nej jasne stanoviť ukazovatele úspechu a neúspechu. Do vypracúvania tejto správy by sa mala zapojiť aj mládežnícka občianska spoločnosť, najmä národné rady mládeže.
11.6

Hlavnou úlohou námorných diaľnic je presunutie prepravy z cestnej na námornú dopravu. Malo by to pozitívny vplyv na životné prostredie, ako aj priamy dosah na spoločnosť, najmä čo sa týka preťaženia cestnej siete, hluku a nehodovosti na cestách. To je potrebné vziať do úvahy najmä ak chceme dosiahnuť pokrok v oblasti výfukových plynov v lodnej doprave.
4.3

EHSV bezvýhradne podporuje navrhovaný jednotný regulačný rámec v podobe prehľadnejších a transparentnejších pravidiel, v ktorých budú stanovené spoločné zásady a požiadavky. Vzhľadom na rastúci význam EÚ je ďalej účelné snažiť sa o súlad s platnými medzinárodnými normami a čo najviac spolupôsobiť pri vytváraní budúcich predpisov OIE, a to aj v spojitosti s uplatnením zásady preventívneho prístupu. Komisia poukázala na to, že Európske spoločenstvo by sa malo v dlhodobejšom horizonte usilovať o členstvo v OIE, pretože by to prispelo k zlepšeniu zosúladenia s normami, usmerneniami a inými ustanoveniami prijatými OIE. Predpokladá sa, že predpisy EÚ sú pre ostatných obchodných partnerov vzorom, čo prispeje k vysokej úrovni ochrany zdravia; navyše by tak bolo možné zabrániť neprimeraným obmedzeniam hospodárskej súťaže. Súčasne by EÚ mala v tomto smere určitým rozvojovým krajinám pomáhať a príslušným tretím krajinám podať jasný obraz o nových právnych predpisoch EÚ.
3.3

Do školských tried „vtrhli“ témy ako prisťahovalectvo, sociálna diskriminácia, chudoba, násilie mládeže (najmä v mestách), ako aj neistota v oblasti zamestnania a dlhodobá nezamestnanosť, čo kladie na povolanie učiteľa ďalšie nároky, no zároveň ho pripravuje o stabilitu a istotu. Veľmi často učiteľ nevie, ako sa s týmito novými javmi vysporiadať a nemá náležitú podporu.
3.2.3

EÚ bude musieť do roku 2013 investovať do infraštruktúry najmenej 30 miliárd EUR (6 miliárd do elektroenergetických sietí, 19 miliárd do plynovodov a 5 miliárd do terminálov LNG), ak chce dosiahnuť plnú realizáciu stanovených priorít. Investície sú potrebné nielen v oblasti cezhraničných prepojení, ale rovnako aj v sektore výroby energie.
Nech už sú definície akékoľvek, mali by byť plne súčasťou tohto návrhu a nebyť jednoducho prebrané z GHS, ani by si nemali vyžadovať nahliadnutie do iných dokumentov. Po prvýkrát by to bolo príležitosťou na definovanie pojmov „chemická látka“ a „chemický“. Ak ide o ekvivalent pojmu „látka“, čo možno predpokladať, že je, malo by sa to objasniť. Viac by sa tým objasnil aj rozsah pôsobnosti tejto a iných smerníc a nariadení, ktoré platia oveľa rozsiahlejšie na výrobky presnejšie definovaného „chemického“ priemyslu. Taktiež by to objasnilo, že preklad podstatného mena „chemical“ pojmom „chemická látka“ do jazykov, v ktorých chýba jednoslovný ekvivalent neznamená, že jestvujú alternatívne (a povedzme netoxické?) „nechemické látky“. Vďaka tomu by sa snáď mohli menej používať aj dobre mienené, ale nezmyselné vyjadrenia, ako „väčšina výrobkov obsahuje chemické látky“ (1) (Čo obsahujú ostatné výrobky?) alebo „chemické látky sa používajú takmer na každom pracovisku“ (2) (A čo používajú na ostatných pracoviskách?). EHSV samozrejme chápe, že každá použitá definícia sa musí dôsledne používať vo všetkých právnych predpisoch. EHSV však nesúhlasí s tým, že nejaký právny predpis je „základnejší“ než iný (a ak je, tak tento návrh takýmto predpisom určite je), a určite nesúhlasí s tým, že by všetci zainteresovaní mali čítať všetky súvisiace predpisy ako celok, len aby zistili, čo ktoré slovo znamená alebo neznamená. Dôležitým sa to stáva aj preto, lebo preklady do rôznych jazykov vytvárajú rozdiely, ktoré nejestvovali v origináli, alebo zahládzajú odlišnosti, ktoré boli veľmi dôležité. Napríklad slovo „product“[v slovenskom znení „výrobok“ – pozn. prekl.] sa tu používa v neutrálnom zmysle pre akýkoľvek tovar vhodný na nákup alebo používanie na pracovisku alebo spotrebiteľom. Vôbec nemá byť synonymom slova „article“[v slovenskom znení rovnako „výrobok“ – pozn. prekl.], ktoré má v právnych predpisoch EÚ a iných právnych predpisoch osobitný význam. V angličtine je to dostatočne jasné, ale môže to byť menej jasné v iných jazykoch. Nech je situácia akákoľvek, toto rozlišovanie sa musí zachovať. Takisto by sa mali zistiť a odstrániť iné jazykové a kultúrne nedorozumenia. Napríklad pojem „substance-free environment“ (bezlátkové prostredie) by sa v Európe možno použil v súvislosti s vesmírom. V Spojených štátoch to znamená školu, v ktorej nie je dovolené piť a fajčiť. V bulvárnej tlači sa v mnohých kultúrach niekto, koho pristihnú so stopami „chemikálií“ na rukách alebo šatstve považuje za teroristu.
7.8

EHSV má však pochybnosti v súvislosti s mierou podrobnosti navrhovaného doplňujúceho označovania, aj keď bude na zavedenie stanovené časové obdobie dostatočne dlhé na udržanie nákladov na primeranej úrovni. Napríklad nie je jasné, ako môže bežný človek rozoznať, že bol „senzibilizovaný na diizokynáty iné ako MDI“, alebo prečo by to malo byť obzvlášť dôležité. Osoby trpiace chronickou (dlhodobou) astmou alebo dermatitídou už vedia, že v podstate akékoľvek čistiace prostriedky alebo prípravky pre domácich majstrov môžu spôsobiť akútnu (krátkodobú) nepriaznivú reakciu. V takýchto prípadoch sa odporúča dobre vetrať a používať ochranné odevy (rukavice), a ak sa objavia príznaky, okamžite prestať používať dané produkty. Je to dobrá rada pre všetkých používateľov bez ohľadu na ich stav a mala by byť vyznačená na balení. Vzhľadom na to, že balenia produktov a ich etikety sú malé, všetky podobné odporúčania musia byť jasné, výstižné a za normálnych podmienok čitateľné. Ak je potrebný dodatočný návod alebo bezpečnostné inštrukcie, mali by byť priložené vo forme letáku.
4.4

Zaradenie „vesmíru“ do 7. rámcového programu a politík Spoločenstva s osobitnou kapitolou „Politika vesmírnych programov“ musí viesť ku komplexnému prístupu všetkých zainteresovaných generálnych riaditeľstiev. Rozšíri to základ pre strategické myslenie. V tejto súvislosti by boli jednoznačným prínosom špecifické právomoci EÚ v oblasti vesmírnych programov, ktoré by boli zakomponované do novej zmluvy.
4.6

Prvky ochrany spotrebiteľov sa musia zahrnúť do všetkých politík a nariadení EÚ: opatrenia navrhované Komisiou, ako napríklad pracovníci zodpovední za vzťahy so spotrebiteľmi v GR, sú pozitívnym krokom a mali by účinne prispieť k dosiahnutiu tejto priority. EHSV súhlasí s tými, ktorí si myslia, že každé GR by malo podávať výročnú správu o tom, ako zahrnuli spotrebiteľskú politiku do oblastí svojej činnosti. EHSV preto víta zahrnutie bodu č. 2 článku 153 do všeobecných ustanovení (nový článok 12 návrhu reformnej zmluvy).
2.9

Príležitosti. Avšak v prípade, že by prevažná väčšina mimoeurópskych štátov, ako napríklad Čína, India a USA, prijala podobné opatrenia na ochranu klímy, naskytla by sa dokonca príležitosť vyvážať ekologicky vhodné energetické technológie vyvinuté v Európe, čo by bolo užitočné nielen pre európske hospodárstvo, ale prispelo by to navyše aj k celkovému obmedzeniu spotreby a zníženiu emisií CO2. Hospodárske dejiny okrem toho ukazujú, že po fázach podobných kríze často nasledovala zvýšená inovačná ochota a vývoj a používanie nových technológií, ktoré boli dlhodobejšie spojené s rastom a rozmachom (doteraz však aj so zvýšeným využívaním energie). Ťažiskom všetkých vnútroeurópskych opatrení by preto mal byť inovatívny vývoj a efektívne používanie energetických technológií, ktoré šetria energiou, sú klimaticky neutrálne a konkurencieschopné, pričom by sa malo intenzívne pokračovať v zahraničnopolitických snahách o primerané celosvetové dohody. Výsledky z konferencie na Bali ukazujú, že sa aspoň ďalej rokuje (pozri aj bod 2.11).
—

do národných učebných osnov na stredoškolskej a vysokoškolskej úrovni by sa mala začleniť výchova – najmä ženskej populácie – k podnikaniu a mali by sa prijať opatrenia na to, aby väčší počet žien ukončil vzdelanie vo vedeckých resp. technických disciplínach s cieľom riešiť rozdiely v zamestnanosti žien a mužov, ktoré existujú v technických oblastiach, napríklad strojárstve a službách týkajúcich sa informačných a komunikačných technológií;